*****

ΚΑΝΟΝΙΣΜΟΣ (ΕΟΚ) αριθ. 2782/89 ΤΗΣ ΕΠΙΤΡΟΠΗΣ

της 14ης Σεπτεμβρίου 1989

για την αναθεώρηση, στον τομέα της ζάχαρης για την περίοδο 1989/90, του μέγιστου ποσού της εισφοράς και για την τροποποίηση της ελάχιστης τιμής των τεύτλων Β

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως της αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 1069/89 (2), και ιδίως το άρθρο 28 παράγραφος 8 δεύτερη και τρίτη περίπτωση,

Εκτιμώντας:

ότι το άρθρο 28 του κανονισμού (ΕΟΚ) αριθ. 1785/81 προβλέπει, στις παραγράφους 3 και 4, ότι οι ζημίες που προκύπτουν από τις υποχρεώσεις κατά την εξαγωγή των πλεονασμάτων κοινοτικής ζάχαρης πρέπει να καλυφθούν με συνεισφορές στην παραγωγή που εισπράττονται επί των παραγομένων ποσοτήτων ζάχαρης Α και Β και ισογλυκόζης Α και Β εντός ορισμένων ανωτάτων ορίων·

ότι στο άρθρο 28 παράγραφος 5 του κανονισμού (ΕΟΚ) αριθ. 1785/81 αναφέρεται ότι όταν η προβλεπόμενη συνολική ζημία για την τρέχουσα περίοδο εμπορίας ενδέχεται να μην καλύπτεται από τα αναμενόμενα έσοδα από την εισφορά στη βασική παραγωγή και από την εισφορά Β, με ανώτατο όριο 2 % και 30 % αντίστοιχα της τιμής παρέμβασης για τη λευκή ζάχαρη που έχει καθορισθεί για την εν λόγω περίοδο, αναθεωρείται το μέγιστο ποσοστό της εισφοράς Β εντός ορίου που επιτρέπει την κάλυψη αυτής της συνολικής ζημίας χωρίς υπέρβαση του 37,5 %·

ότι τα προβλεπόμενα έσοδα, πριν την αναθεώρηση, από τις εισφορές που πρέπει να εισπραχθούν στο πλαίσιο της περιόδου εμπορίας 1989/90, παραμένουν κατώτερα από το ποσό που προκύπτει από τον πολλαπλασιασμό του εξαγώγιμου πλεονάσματος με τη μέση ζημία· ότι, ως εκ τούτου, είναι απαραίτητο, σύμφωνα με τα σημερινά δεδομένα, να ανέλθει, για την περίοδο εμπορίας 1989/90, το ανώτατο ποσό της εισφοράς Β στο 37,5 % της τιμής παρέμβασης της εν λόγω λευκής ζάχαρης·

ότι στο άρθρο 5 παράγραφος 2 δεύτερο εδάφιο του κανονισμού (ΕΟΚ) αριθ. 1785/81 ορίζεται ότι, με την επιφύλαξη της εφαρμογής του άρθρου 28 του εν λόγω κανονισμού, η ελάχιστη τιμή των τεύτλων Β είναι ίση με το 68 % της βασικής τιμής των τεύτλων · ότι στο άρθρο 28 παράγραφος 5 του εν λόγω κανονισμού προβλέπεται ότι το αναθεωρημένο ανώτατο όριο της εισφοράς Β καθορίζεται για την τρέχουσα περίοδο εμπορίας πριν από τις 15 Σεπτεμβρίου της ίδιας αυτής περιόδου, όπως και η αντίστοιχη μεταβολή της ελάχιστης τιμής των τεύτλων Β, που καθορίζεται για την περίοδο εμπορίας 1989/90 με τον κανονισμό (ΕΟΚ) αριθ. 1255/89 του Συμβουλίου (3)· ότι, επειδή οι ελάχιστες τιμές των τεύτλων Β που εφαρμόζονται στην Ισπανία και την Πορτογαλία έχουν καθορισθεί επίσης σε συνάρτηση με το εν λόγω μέγιστο ποσοστό της εισφοράς Β, οι εν λόγω τιμές πρέπει να τροποποιηθούν ανάλογα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο εμπορίας 1989/90, το ανώτατο ποσό που αναφέρεται στο άρθρο 28 παράγραφος 4 πρώτη περίπτωση του κανονισμού (ΕΟΚ) αριθ. 1785/81, καθορίζεται σε 37,5 % της τιμής παρεμβάσεως για τη λευκή ζάχαρη που έχει καθορισθεί για την εν λόγω περίοδο εμπορίας.

2. Για την περίοδο εμπορίας 1989/90, η ελάχιστη τιμή των τεύτλων Β, που αναφέρεται στο άρθρο 5 παράγραφος 2 δεύτερο εδάφιο του κανονισμού (ΕΟΚ) αριθ. 1785/81, ισούται με το 60,5 % της τιμής βάσεως των τεύτλων που έχει καθορισθεί για την εν λόγω περίοδο εμπορίας.

Άρθρο 2

Ο κανονισμός (ΕΟΚ) αριθ. 1255/89 τροποποιείται ως εξής:

1. Στο άρθρο 3 παράγραφος 2, το ποσό «27,25 Ecu» αντικαθίσταται από το ποσό «24,24 Ecu».

2. Στο άρθρο 4 παράγραφος 1:

α) το ποσό «34,34 Ecu» που είχε καθορισθεί για την ελάχιστη τιμή των τεύτλων Β που εφαρμόζεται στην Ισπανία αντικαθίσταται από το ποσό «31,33 Ecu»·

β) το ποσό «30,08 Ecu» που είχε καθορισθεί για την ελάχιστη τιμή των τεύτλων Β που εφαρμόζεται στην Πορτογαλία αντικαθίσταται από το ποσό «27,07 Ecu».

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Σεπτεμβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 177 της 1. 7. 1981, σ. 4.

(2) ΕΕ αριθ. L 114 της 27. 4. 1989, σ. 1.

(3) ΕΕ αριθ. L 126 της 9. 5. 1989, σ. 4.